Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2021/C 40/11)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”HEGYKŐI PETREZSELYEMGYÖKÉR”

EU-nro: PGI-HU-02492 – 8.3.2019

SAN ( ) SMM (X)

1. (SAN:n tai SMM:n) nimi tai nimet

”Hegykői petrezselyemgyökér”

2. Jäsenvaltio tai kolmas maa

Unkari

3. Maataloustuotteen tai elintarvikkeen kuvaus

3.1 Tuotelaji

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Suojatulla maantieteellisellä merkinnällä ”Hegykői petrezselyemgyökér” tarkoitetaan Petroselinum crispum L -lajikkeen juuripersiljaa. Käytetyt lajikkeet ovat Eagle, Berliner Halblang (puolipitkät lajikkeet, varhaislajikkeet), Fakír ja Arat (pitkät lajikkeet).

Markkinoille saatettaessa Hegykői petrezselyemgyökér -juuripersilja on lieriön muotoinen, pituudeltaan 200–300 mm, halkaisijaltaan/leveydeltään 20–40 mm ja painoltaan 50–150 g. Juuri on lumivalkoinen, sileä ja haaraton. ”Hegykői petrezselyemgyökér” eroaa muista juuripersiljoista siten, että se on pinnaltaan sileämpi, haaraton ja erittäin mausteinen ja aromikas.

Hegykői petrezselyemgyökér -juuripersiljalla on seuraavat kemialliset ominaisuudet:

— sokeripitoisuus: vähintään 9 g/100 g tuoretuotetta (painon mukaan),

— kalsiumpitoisuus: vähintään 30 mg/100 g tuoretuotetta,

— fosforipitoisuus: vähintään 30 mg/100 g tuoretuotetta.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

–

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Hegykői petrezselyemgyökér -juuripersiljaa viljellään ja sato korjataan 4 kohdassa määritellyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6 Tuotteen, johon rekisteröity nimi viittaa, merkitsemistä koskevat erityiset säännöt

–

4. Maantieteellisen alueen tarkka rajaus

Hegykői petrezselyemgyökér -juuripersiljaa viljellään Fertőjärven läheisyydessä Győr Moson Sopronin läänissä Länsi-Transdanubian alueella Unkarissa. Viljelyalue sijaitsee Fertőjärven eteläpuolella Hegykőn ja Fertőhomokin kylien hallinnollisten rajojen sisällä näiden kylien halki kulkevan päätien pohjoispuolella.

5. Yhteys maantieteelliseen alueeseen

Tuotteen ja maantieteellisen alueen välinen yhteys perustuu tuotteen laatuun.

Fertőjärven rannalla viljelty juuripersilja on ollut tunnettu ja suosittu tuote jo parinsadan vuoden ajan. ”Hegykői petrezselyemgyökér” eroaa muualla Unkarissa viljellyistä juuripersiljoista siten, että se on lumivalkoinen, pinnaltaan sileämpi, haaraton sekä erittäin mausteinen ja aromikas. Tämä johtuu maaperästä sekä Fertőjärven ja Alppien alarinteiden ilmastosta.

Vesistön säännöstelyn jälkeen maa-aines on entisellä järvenpohjalla kuivaa, irtonaista, syvää ja tuoretta. Juurikas kasvattaakin syvät, sileät ja haarattomat juuret.

Hegykőn kylä sijaitsee Fertőjärven rannalla. Maaperä on heterogeenisesti ja mosaiikkimaisesti kuvioitunutta, ja sille on myös ominaista maaprofiilin alluviaalinen kerrostuneisuus, hyvin vaihteleva mekaaninen koostumus ja korkea CaCO3-pitoisuus. Maaperä on emäksistä tai joskus voimakkaan emäksistä.

Fertőjärven alueen maaperää on aina muokannut veden luontainen liike. Fertőjärven vedet tulvivat usein alaville maille, kun veden pinta on korkealla tai kun tuuli puhaltaa pitkään pohjoisesta. Tämä tuo tulvineille alueille liuenneita suoloja ja suspendoitunutta hiekkaa, silttiä ja savihiukkasia. Tärkeimmät maaperän muodostumiseen vaikuttavat tekijät ovat näin ollen sedimenttien kerrostuminen ja tasoittuminen, niittymaan muodostuminen sekä suolan kertyminen ja suolapitoisuuden kasvu. Tällainen maaperä on yleensä melko harmaata ja sisältää järven pohjasta peräisin olevaa sedimenttiä ja karkeaa hiekkaa. Maaperä on helppoa työstää, ja sen vesitasapaino on hyvä. Maaperä soveltuukin hyvin juurikkaiden, kuten Hegykői petrezselyemgyökér -juuripersiljan, viljelyyn.

Juuripersiljan tavallista korkeammat kalsium- ja fosforiarvot johtuvat tärkeimmistä maaperän muodostumiseen Fertőjärven alueella vaikuttavista tekijöistä. Näitä ovat sedimenttien kerrostuminen ja tasoittuminen, niittymaan muodostuminen sekä suolan kertyminen ja suolapitoisuuden kasvu.

Myös paikalliset ilmasto-olot ovat suotuisat Hegykői petrezselyemgyökér -juuripersiljan viljelylle, koska viljelyalueena on Unkarin viilein ja kostein tasanko. Keskilämpötila on –2 °C tammikuussa ja +22 °C heinäkuussa, ja vuotuinen keskilämpötila on noin +10 °C. Melko alhaiset kesälämpötilat soveltuvat hyvin Hegykői petrezselyemgyökér -juuripersiljan viljelyyn, koska paras kasvulämpötila on noin 16 °C.

Hegykői petrezselyemgyökér -juuripersiljan voimakas mausteinen maku ja aromi ovat Fertőjärven alueen ilmaston ansiota. Paikalliset ilmasto-olot – erityisesti viileydestä ja kosteudesta johtuva pitkittynyt kasvukausi – suosivat aromiaineiden muodostumista.

Juuripersilja kuluttaa itämisvaiheessa ja kasvun alussa paljon vettä. Vedensaannin turvaa alueen vuotuinen 650–700 mm:n sademäärä.

Satomäärät ovat yleensä ennustettavissa, mikä on maaperän vesipitoisuuden ja Fertőjärven vesipinta-alan ansiota. Tämä hyvin suuri järvi sijaitsee viljelyalueesta noin 1 200 – 1 500 metrin päässä ja tuottaa vaaditun kosteuden vallitsevien pohjois- ja luoteistuulten ansiosta. Lisäksi alueella saadaan runsaasti auringonpaistetta keväästä syksyyn. Auringonvaloa saadaan jopa 2 000 tuntia vuodessa.

Tuleentumisjakson aikainen runsas auringonpaiste ja viileästä ilmastosta johtuva pidempi kasvukausi edistävät sokerin muodostumista, minkä vuoksi Hegykői petrezselyemgyöké -juuripersiljan sokeripitoisuus on korkea.

Alueen keskitiheä hiekkainen hiuemaa ja ilmasto sopivat ihanteellisesti Hegykői petrezselyemgyökér -juuripersiljan kaltaisten juurikkaiden viljelyyn. Juuri kasvaa irtonaisen sedimenttipitoisen hiekkamaan ansiosta sileänä ja haaroittumattomana. Kasvukausi on viileän ja kostean ilmaston vuoksi pidempi, mikä edistää mausteisten aromiaineiden muodostumista. Koska tuleentumisjakson aikana saadaan runsaasti auringonpaistetta, juuren sokeripitoisuus on korkea.

Maaperän ominaisuuksien lisäksi paikallisilla viljelytekniikoilla on merkittävä vaikutus siihen, että Hegykői petrezselyemgyökér -juuripersilja kehittää pitkän ja haaroittumattoman juuren.

Syksyllä maa kynnetään 40 cm:n syvyyteen. Harjut muokataan 30 cm:n korkuisiksi tasaisiksi kasoiksi, jotka ovat 75 cm:n etäisyydellä toisistaan. Harjujen päälle kylvetään riveittäin 25–30 siementä metrille 1–2 cm:n syvyyteen. Matalalla kylvösyvyydellä on suuri vaikutus tasalaatuiseen versomiseen. Helposti halkeilevasta maaperästä saadaan irtonaisempaa muokkauksella, mikä myös helpottaa versomista.

Harjukylvön ja maaperän ominaisuuksien ansiosta juuret pysyvät haarautumattomina ja sileinä ja sato voidaan korjata helposti juuria vahingoittamatta.

Aluksi satoa korjataan käsin ja valikoiden niin, että juuret korjataan sopivasti tuleentuneina. Vaatii paljon asiantuntemusta tietää, milloin juuri on korjuukypsä. Maaperän mekaanisen kuohkeuttamisen jälkeen koko sato korjataan käsin.

”Hegykői petrezselyemgyökér” on kuluttajien hyvin tuntema ja suosima maineikas tuote. Sen merkitystä korostetaan Dénes Sándorin väitöskirjassa (Pécsin yliopiston tutkijakoulu, 2012) ”A gasztronómia szerepe Magyarország idegenforgalmi földrajzában” (Gastronomian rooli Unkarin matkailukartalla). Väitöskirjassaan Sándor toteaa Hegykői petrezselyemgyökér -juuripersiljan olevan yksi Länsi-Transdanubian alueelle luonteenomaisista paikallisista tuotteista.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://gi.kormany.hu/foldrajzi-arujelzok

(1) EUVL L 343, 14.12.2012, s. 1.